হযরত মাহদি সম্পর্কে আহলুস-সুন্নাহ ওয়াল জামা’আতের চৌদ্দশো বছরের স্থির বিশ্বাস ও দৃষ্টিভংগি হলো , পৃথিবীর শেষ যুগে আগমন করে তিনি মুসলিম উম্মাহকে নেতৃত্ব দিবেন এবং ‘জিহাদ ফি সাবীলিল্লাহ’র মাধ্যমে আল্লাহর জমিনে আল্লাহর বিধান বাস্তবায়িত করবেন। যার ফলে সমগ্র পৃথিবীতে শান্তি, নিরাপত্তা ও সুবিচার প্রতিষ্ঠিত হবে। হযরত মাহদির বংশ হযরত উম্মে সালামা (রাঃ) বর্ণনা করেন, আমি আল্লাহর রাসূল সাল্লাল্লাহু আলাইহি ওয়া সাল্লামকে বলতে শুনেছি, ‘মাহদি আমার পরিবারভুক্ত – ফাতেমার বংশধর । [ সুনানে আবু দাউদঃ হাদীস নং – ৪২৮৪ ] হযরত আবু ইসহাক (রহ.) বর্ণনা করেন , হযরত আলী (রা.) স্বীয় পুত্র হযরত হাসান (রা.) এর প্রতি দৃষ্টিপাত করে বলেছিলেন, ‘আমার এই পুত্র সম্পর্কে আল্লাহর রাসূল সাল্লাল্লাহু আলাইহি ওয়া সাল্লাম যেমনটি বলেছিলেন , এ জান্নাতি যুবকদের নেতা হবে । তেমনি অদূর ভবিষ্যতে এর বংশে একব্যক্তি জন্মলাভ করবে, যার নাম তোমার নবীর নাম হবে। স্বভাব ও চরিত্রে নবীজি সাল্লাল্লাহু আলাইহি ওয়া সাল্লামের অনুরুপ হবে। তবে বাহ্যিক আকার-গঠনে তার মতো হবেনা। তারপর হযরত আলী (রা.) তার কর্তৃক পৃথিবীকে সুবিচার দ্বারা ভরে দেওয়ার বিবরণ প্রদান করে । [ সুনানে আবু দাউদঃ হাদীস নং- ৪২৮৫] হযরত আবু সাঈদ খুদরি (রা.) বর্ণনা করেন, আল্লাহর রাসূল সাল্লাল্লাহু আলাইহি ওয়া সাল্লাম বলেছেন, ‘ মাহদি আমার বংশ থেকে আবির্ভূত হবে। তার কপাল হবে উজ্জ্বল ও চওড়া আর নাক হবে ঊচু। সে পৃথিবীকে ন্যায়পরায়নতা ও সুবিচার দ্বারা ভরে দেবে, যেমনটি পূর্বে অবিচার দ্বারা পরিপূর্ন থাকবে । সে সাত বছর পৃথিবীর শাসনক্ষমতায় অধিষ্ঠিত থাকবে । হযরত মাহদী পিতার দিক থেকে হবেন হযরত হাসান (রা.) এর বংশধর আর মায়ের দিক থেকে হযরত হুসাইন (রা.) এর বংশধর ।